Държавен вестник, бр. 58, 2025 г., стр. 12

СТР.  12	
Д Ъ Р Ж А В Е Н  В Е С Т Н И К 	
БРОЙ  58
МИНИСТЕРСТВО
НА ОТБРАНАТА
ЗАПОВЕД № ОХ-618
от 27 юни 2025 г.
На основание чл. 26, т. 30 от Закона за 
отбраната и въоръжените сили на Република 
България нареждам:
1. Утвърждавам „Устав за войсковата 
служба на въоръжените сили на Република 
България“. Уставът за войсковата служба на 
въоръжените сили на Република България 
влиза в сила 3 дни след обнародването му в 
„Държавен вестник“.
2. Отменям Заповед № ОХ-503 от 4.08.2008 г. 
на министъра на отбраната за утвърждаване 
на Устав за войсковата служба на въоръжените 
сили на Република България (обн., ДВ, бр. 75 
от 2008 г.; изм. и доп., бр. 38 от 2012 г.; изм., 
бр. 42 от 2014 г.; изм. и доп., бр. 67 от 2015 г. 
и бр. 68 от 2018 г.).
За министър: 
Радостин Илиев
УСТАВ
за войсковата служба на въоръжените сили 
на Република България
Ч А С Т  П Ъ Р В А
ОБЩИ ПОЛОЖЕНИЯ
Чл. 1. (1) С този устав се уреждат орга­
низацията, функционирането и носенето на 
войсковата служба във въоръжените сили на 
Република България за мирно и във военно 
време.
(2) Уставът определя правата и задълже­
нията на военнослужещите във въоръжените 
сили по организацията и изпълнението на 
войсковата служба във войсковите райони 
и извън тях, при участие в мисии и реда за 
провеждане на ритуали с участието на войски. 
Чл. 2. (1) Разпоредбите на този устав са 
задължителни за всички военнослужещи от 
въоръжените сили на Република България. 
(2) Разпоредбите на този устав се прилагат и 
по отношение на българските военнослужещи 
от състава на многонационални формирования 
или които заемат длъжности в задгранично 
представителство на Република България, в 
международни организации или в други меж­
дународни инициативи на и извън територията 
на страната, доколкото не противоречат на 
съответните международни договори, по които 
Република България е страна, постигнатите 
конкретни договорености и изискванията за 
заемането на съответната длъжност.
(3) Министърът на отбраната, началникът 
на отбраната и командирите (началниците) 
могат със свои актове да определят и други 
изисквания към оборудването на помещения, 
разпределението на времето, изпълнението на 
основните мероприятия, основаващи се на 
особеностите на военната служба в подчи­
нените им военни формирования/структури, 
разполагането на войски извън пунктовете за 
постоянна дислокация, както и при участието 
им в мисии и операции.
Чл. 3. (1) Военно формирование е взвод, 
рота, батарея, батальон, дивизион, ескадрила, 
полк, бригада, база или друга структура от 
въоръжените сили, която е организационно 
и икономически обособена. В зависимост от 
организационната си структура военното фор­
мирование може да бъде самостоятелно и/или 
в състава на по-голямо военно формирование. 
(2) Военни обекти са райони на военните 
формирования, както и сгради, съоръжения, 
складове, полигони и други места извън тях, 
на които постоянно или временно се извърш­
ват дейности от военнослужещи, свързани с 
изпълнението на войнските им задължения.
Чл. 4. (1) Войсковата служба е комплекс 
от непрекъснати дейности, правила и норми, 
имащи за цел осигуряване изпълнението на 
задачите на въоръжените сили. 
(2) Войсковата служба на военните кораби 
се регламентира с Корабен устав.
Чл. 5. Войсковият ред е система от дей­
ности и норми, имащи за цел осигуряване на 
необходимите условия за:
1. оборудване и поддържане на военните 
обекти;
2. изпълнение на разпределението на вре­
мето;
3. спазване на взаимоотношенията между 
военнослужещите и изискванията за външния 
им вид;
4. носенето на службата от дежурните 
военнослужещи;
5. удовлетворяване на материалните и 
духовните потребности на военнослужещите;
6. изпълнение на служебните задължения 
и опазване на здравето на военнослужещите. 
Чл. 6. (1) Командирите (началниците), лич­
но или чрез назначени от тях комисии, извърш­
ват проверки по състоянието на войсковия 
ред, охраната, състоянието на дисциплината 
в подчинените им военни формирования и 
вземат незабавно мерки за отстраняване на 
констатираните слабости.
(2) Командирите (началниците) на са­
мостоятелни военни формирования назначават 
комисии/длъжностни лица за извършване на 
контрол и оказване на помощ по войсковата 
служба (приложение № 1).
(3) Командирите (началниците) и назначе­
ните длъжностни лица съвместно с регионал­
ните служби на служба „Военна полиция“ по 
места си предоставят взаимно информация за 
констатираните слабости, касаещи защитата на 
военните формирования, охраната, отбраната, 
и съгласуват мерките за отстраняването им.